Laat sy Liefde jou Lei: Ons wêreld versus sý wêreld - www.bybelkennis.co.za
Laat sy Liefde jou Lei: Ons wêreld versus sý wêreld – Milanie Vosloo
Ons wêreld versus sý wêreld
"Hoe kan julle in weelderige huise bly terwyl my huis 'n ruïne is? Die magtige Here sê: Dink 'n bietjie na oor hoe sake vir julle staan!" Haggai 1:4-5
Die lewe het 'n manier om ons weg van God af te skeur. Ons is eenvoudig so besig met ons daaglikse roetines, ons werk, huishoudings en die instandhouding van ons aardse lewens dat ons siele dikwels 'n verwaarloosde ruïne is.
Daardie allerbelangrikste deel van ons menswees lê met tye soos 'n vervalle huis wat nie meer bly-baar is nie! En wanneer dit gebeur, loop daar 'n klomp ander dinge in ons lewens ook verkeerd. Verhoudings gaan van spoor af, ons emosies hardloop met ons weg en dinge voel eenvoudig nie lekker nie.
Die genade van God is egter dat Hy uit enige afgetakelde siel weer 'n wonderlike nuwe tuiste kan bou. Hy kan van ruïne-mense weer tempels van aanbidding maak. Ja, Hy kan elke deel van jou wat stukkend en verwaarloos is, weer splinternuut skep. Al wat jy hoef te doen, is om jouself maar net daagliks oor te gee in die hande van die lewende God terwyl jy bid: "Here, vergewe my dat ek toegelaat het dat die wêreld my tyd en my lewe saam met U steel. Lei my terug en herbou U sélf weer elke muur van my siel."
God se ewigheidswêreld gaan vir altyd hou. Kom ons bou daarom daagliks aan dit wat werklik saak maak: aan die mure van ons siele.